b'\n_START_ARTICLE_\nWilliam Halsey\n_START_SECTION_\nTinere\xc8\x9bea\n_START_PARAGRAPH_\nHalsey s-a n\xc4\x83scut \xc3\xaen Elizabeth, New Jersey, la 30 octombrie 1882, ca fiul c\xc4\x83pitanului William F. Halsey, Sr. Tat\xc4\x83l lui era descendent al senatorului, diplomatului \xc8\x99i avocatului Rufus King, care a candidat pentru func\xc8\x9bia de vicepre\xc8\x99edinte a SUA (1804, 1808), apoi pentru func\xc8\x9bia de Pre\xc8\x99edinte a SUA \xc3\xaen anul1816. Dup\xc4\x83 ce a a\xc8\x99teptat doi ani s\xc4\x83 fie acceptat la Academia Naval\xc4\x83 a SUA, t\xc3\xa2n\xc4\x83rul Halsey a decis s\xc4\x83 urmeze medicina la Universitatea din Virginia \xc8\x99i s\xc4\x83 intre \xc3\xaen Marin\xc4\x83 ca medic. Dup\xc4\x83 un an de medicin\xc4\x83 a primit acceptul Academiei Navale \xc8\x99i a \xc3\xaenceput studiile \xc3\xaen toamna anului 1900. A absolvit Academia Marinei \xc3\xaen 1904. A servit pe diferite nave, specializ\xc3\xa2ndu-se \xc3\xaen nave torpiloare \xc8\x99i \xc3\xaen anii 1912-1913 a comandat Prima Grup\xc4\x83 din Flotila de Torpiloare din Atlantic. \xc3\x8en 1918 a primit comanda distrug\xc4\x83torului USS Shaw (DD-68), fiind decorat cu Navy Cross.\n_START_SECTION_\nPerioada interbelic\xc4\x83\n_START_PARAGRAPH_\n\xc3\x8en octombrie 1922 a fost numit Ata\xc8\x99at Naval la Ambasada SUA din Berlin, apoi \xc3\xaen Danemarca \xc8\x99i Suedia. S-a \xc3\xaentors \xc3\xaen serviciu naval \xc3\xaen anul 1927 servind pe diferite nave. \xc3\x8en 1934 amiralul Ernest King l-a numit la comanda portavionului USS Saratoga (CV-3). O perioad\xc4\x83 de 12 s\xc4\x83pt\xc4\x83m\xc3\xa2ni a urmat cursul de Aviator Naval, primind titlul de aviator la 15 mai 1935 la v\xc3\xa2rsta de 52 de ani, cea mai \xc3\xaen v\xc3\xa2rst\xc4\x83 persoan\xc4\x83 din Marina SUA, care a terminat acest curs. Halsey considera avia\xc8\x9bia o parte important\xc4\x83 a viitoarei Marine Militare. Halsey a fost promovat contraamiral \xc3\xaen 1938, comand\xc3\xa2nd \xc3\xaen urm\xc4\x83torii trei ani Divizia de Portavioane.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nDoctrina tradi\xc8\x9bional\xc4\x83 a Marinei Militare considera luptele navale ca o lupt\xc4\x83 \xc3\xaentre tunurile cuirasatelor for\xc8\x9belor opozante. Aceast\xc4\x83 optic\xc4\x83 s-a schimbat atunci, c\xc3\xa2nd generalul Billy Mitchell a demonstrat c\xc4\x83 avioanele sunt capabile s\xc4\x83 avarieze sau s\xc4\x83 scufunde \xc8\x99i cele mai bine blindate cuirasate.'